CELEX: C2004/217/45
Language: el
Date: 2004-08-28 00:00:00
Title: Υπόθεση T-200/04: Προσφυγή της Regione Autonoma della Sardegna κατά της Επιτροπής των Ευρωπαϊκών Κοινοτήτων, που ασκήθηκε στις 28 Μαΐου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/24
            
         Προσφυγή της Regione Autonoma della Sardegna κατά της Επιτροπής των Ευρωπαϊκών Κοινοτήτων, που ασκήθηκε στις 28 Μαΐου 2004
   (Υπόθεση T-200/04)
   (2004/C 217/45)
   Γλώσσα διαδικασίας: η ιταλική
   Η Regione Autonoma della Sardegna (Αυτόνομη Περιφέρεια της Σαρδηνίας), εκπροσωπούμενη από τον δικηγόρο Domenico Dodaro, άσκησε ενώπιον του Πρωτοδικείου των Ευρωπαϊκών Κοινοτήτων, στις 28 Μαΐου 2004, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση καθό μέτρο κηρύσσει ασυμβίβαστες με την κοινή αγορά τις ενισχύσεις που χορήγησε η Ιταλία δυνάμει του άρθρου 5 του νόμου υπ' αριθ. 22 της Περιφέρειας της Σαρδηνίας, της 17ης Νοεμβρίου 2000,
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα της παρούσας δίκης.
            
         Λόγοι ακυρώσεως και κύρια επιχειρήματα
   Με την προσβαλλόμενη στην παρούσα υπόθεση απόφαση, η Επιτροπή κίνησε τη διαδικασία του άρθρου 88, παράγραφος 2, της συνθήκης κηρύσσοντας τις προβλεπόμενες στο άρθρο 5 του περιφερειακού νόμου 22/2000 περί «παρεμβάσεων υπέρ των εκτροφέων βοοειδών για την αντιμετώπιση της επιζωοτίας που αποκαλείται και καταρροϊκός πυρετός των βοοειδών (blue Tongue)», ασυμβίβαστες με την κοινή αγορά. Ο νόμος αυτός προβλέπει σειρά παρεμβάσεων υπέρ των εκτροφέων που υπέστησαν ζημίες λόγω της «blue Tongue».
   Προς στήριξη των αιτημάτων της η προσφεύγουσα Περιφέρεια προβάλλει τους ακόλουθους ισχυρισμούς:
   
               —
            
            
               παράβαση ουσιωδών τύπων, καθόσον η έρευνα της καθής για την αξιολόγηση της συμβατότητας της ενισχύσεως ήταν ανεπαρκής, καθότι δεν ελήφθησαν υπόψη τα περιλαμβανόμενα στο δελτίο κοινοποιήσεως πληροφοριακά στοιχεία που στη συνέχεια συμπληρώθηκαν από την Περιφέρεια της Σαρδηνίας, και ειδικότερα οι ακόλουθες περιστάσεις:
               
                           —
                        
                        
                           η ενίσχυση δεν χορηγείται στις επιχειρήσεις μεταποιήσεως, αλλά αποτελεί αναγκαίο μέτρο συμπληρώσεως της αποζημιώσεως που έλαβαν οι παραγωγοί λόγω της απώλειας του εισοδήματός τους που οφειλόταν στο γεγονός ότι οι πάγιες δαπάνες των Συνεταιρισμών επηρέασαν σε μεγαλύτερο βαθμό τη διανομή των καθαρών εσόδων,
                        
                     
                           —
                        
                        
                           ο αιτιώδης σύνδεσμος μεταξύ του καταρροϊκού πυρετού και της μειώσεως των επιχορηγήσεων δεν μπορεί να αποδεικνύεται αφηρημένα, αλλά αποτελεί συνάρτηση της εφαρμογής στην πράξη της διατάξεως περί ενισχύσεως, η οποία αποκλείει εξ ορισμού τη χορήγηση της ενισχύσεως για λόγους διαφορετικούς από αυτούς που σχετίζονται με την «blue Tongue». Η αναφορά σε υποθετικές αιτίες, πέραν της μειώσεως των επιχορηγήσεων, δεν είναι επαρκώς αιτιολογημένη και αναιρείται από τα πραγματικά περιστατικά που γνωρίζει η Ευρωπαϊκή Επιτροπή,
                        
                     
                           —
                        
                        
                           οι συνεταιρισμοί δικαιούχοι της ενισχύσεως δεν έχουν πολλά περιθώρια προσβάσεως σε εναλλακτικές πηγές εφοδιασμού,
                        
                     
         
               —
            
            
               παράβαση των κανόνων της συνθήκης ΕΚ και παραβίαση των αρχών του δικαίου που αφορούν την εφαρμογή της, καθόσον:
               
                           —
                        
                        
                           η Επιτροπή παραβίασε την αρχή της πρακτικής αποτελεσματικότητας μη εφαρμόζοντας το άρθρο 87, παράγραφος 2, στοιχείο β), για τον λόγο ότι οι ιταλικές αρχές δεν επικαλέστηκαν τον κανόνα του άρθρου αυτού. Κατά την προσφεύγουσα, η καθής όφειλε να αιτιολογήσει επαρκώς τη μη εφαρμογή του εν λόγω άρθρου. Ασφαλώς, η αιτιολογία αυτή δεν μπορούσε να στηρίζεται, ως προς την αρχή της πρακτικής αποτελεσματικότητας, στην παράλειψη επικλήσεως του εν λόγω άρθρου από τις ιταλικές αρχές,
                        
                     
                           —
                        
                        
                           η Επιτροπή παρέβη το άρθρο 87, παράγραφος 3, στοιχείο γ), καθόσον δεν έλαβε υπόψη της το γεγονός ότι το μέτρο που έκρινε ασυμβίβαστο είναι όμοιο με τα μέτρα που είχε εγκρίνει η ίδια με την απόφαση SG(01) D/285817, της 2ας Φεβρουαρίου 2001, σε σχέση με το άρθρο 3 του περιφερειακού νόμου 22/2000.